Ζωή Κωνσταντοπούλου

Η **Ζωή Κωνσταντοπούλου** (Αθήνα, 8 Δεκεμβρίου 1976) είναι Ελληνίδα πολιτικός, και δικηγόρος, ιδρύτρια και πρόεδρος της Πλεύσης Ελευθερίας, βουλευτής και πρώην πρόεδρος της Βουλής των Ελλήνων.

## Βιογραφικά στοιχεία
Γεννήθηκε στις 8 Δεκεμβρίου 1976 στην Αθήνα. Είναι κόρη του πρώην προέδρου και βουλευτή του Συνασπισμού Νίκου Κωνσταντόπουλου και της δημοσιογράφου και πρώην προέδρου του Εθνικού Συμβουλίου Ραδιοτηλεόρασης, Λίνας Αλεξίου.

Φοίτησε στα Εκπαιδευτήρια Κωστέα-Γείτονα του Δήμου Παλλήνης. Σπούδασε Νομικά, στη Νομική Σχολή του Εθνικού και Καποδιστριακού Πανεπιστημίου Αθηνών, από όπου έλαβε το πτυχίο της. Κατά τα φοιτητικά της χρόνια υπήρξε μέλος του διοικητικού συμβουλίου του Συλλόγου Φοιτητών Νομικής, του Κεντρικού Συμβουλίου της ΕΦΕΕ και της Ευρωπαϊκής Ένωσης Φοιτητών Νομικής (ELSA). To 1999-2000, έκανε το μεταπτυχιακό της (LLM) στη Νομική Σχολή της Σορβόννης, με αντικείμενο το Ευρωπαϊκό Ποινικό Δίκαιο και την Αντεγκληματική Πολιτική στην Ευρώπη. Το 2001-2002, έλαβε δεύτερο μεταπτυχιακό (LLM) από τη Νομική Σχολή του Πανεπιστημίου Columbia, στη Νέα Υόρκη, με ειδίκευση στα Ανθρώπινα Δικαιώματα και το Ποινικό Δίκαιο, εθνικό και διεθνές.

Από το 2003, ασκεί μάχιμη δικηγορία στον τομέα του ποινικού δικαίου και του Διεθνούς Ποινικού Δικαίου, και έχει χειριστεί υποθέσεις που απασχόλησαν την κοινωνία και την κοινή γνώμη. Υπήρξε μέλος επιτροπής του ΔΣΑ που το 2003, συνέταξε και υπέβαλε στον Εισαγγελέα του Διεθνούς Ποινικού Δικαστηρίου, μήνυση για διεθνή εγκλήματα που διαπράχθηκαν από Βρετανούς αξιωματούχους στο Ιράκ. Την περίοδο 2007-2012, ήταν πρόεδρος της Επιτροπής Νέων Ποινικολόγων της Διεθνούς Ένωσης Ποινικού Δικαίου (AIDP). Είναι μέλος του Δικηγορικού Συλλόγου της Νέας Υόρκης (Member of New York City Bar Association) και μέλος του Δικηγορικού Συλλόγου Αθηνών.

## Πολιτική δραστηριότητα
### ΣΥΡΙΖΑ
Στις ευρωεκλογές του 2009, συμμετείχε στο ψηφοδέλτιο του Συνασπισμού Ριζοσπαστικής Αριστεράς σε μη εκλόγιμη θέση. Στις εκλογές του Μαΐου του 2012, εξελέγη βουλευτής στην Α΄ Αθήνας, ερχόμενη πρώτη σε ψήφους από τους υποψηφίους του κόμματός της για την συγκεκριμένη εκλογική περιφέρεια. Επανεξελέγη με λίστα στις επαναληπτικές εκλογές. Στις εκλογές του Ιανουαρίου του 2015, εξελέγη στην Α΄ Αθηνών. Ως βουλευτής, συμμετείχε σε διάφορες επιτροπές, μεταξύ των οποίων και αυτή που ανέλαβε τη «διενέργεια προκαταρκτικής εξέτασης κατά του πρώην Υπουργού, Γιώργου Παπακωνσταντίνου, σχετικά με την υπόθεση του ψηφιακού δίσκου ηλεκτρονικών αρχείων της Τράπεζας HSBC».

### Πρόεδρος της Βουλής των Ελλήνων
[thumb|Η Ζωή Κωνσταντοπούλου το 2015, ως πρόεδρος της [Βουλή των Ελλήνων|Βουλής|αριστερά|250x300εσ]]
Στις 6 Φεβρουαρίου του 2015, η Ζωή Κωνσταντοπούλου εξελέγη Πρόεδρος της Βουλής των Ελλήνων με κοινοβουλευτική πλειοψηφία-ρεκόρ (235 ψήφους σε σύνολο 298 παρόντων). Έγινε η νεαρότερη Πρόεδρος στην ιστορία του Κοινοβουλίου. Υποστήριξε το «ΟΧΙ» στο δημοψήφισμα του Ιουλίου 2015. Ως πρόεδρος της Βουλής, υποστήριξε τα δικαιώματα των γυναικών και την ισότητα φύλων. Κατά την προεδρία της, τον Απρίλιο του 2015,  συγκροτήθηκε η Επιτροπή Αλήθειας Δημοσίου Χρέους, η οποία εξέδωσε δύο Προκαταρκτικά Πορίσματα, τον Ιούνιο 2015, όπου χαρακτηριζόταν παράνομο το μνημονιακό δημόσιο χρέος της Ελλάδας και αξιωνόταν η δυνατότητα κυριαρχικής αποκήρυξής του και τον Σεπτέμβριο 2015, που χαρακτήριζε παράνομο το 3ο Μνημόνιο. Προέδρευσε μεταξύ άλλων στην Επιτροπή για τη διεκδίκηση των γερμανικών οφειλών (πολεμικών αποζημιώσεων, επανορθώσεων, αποπληρωμής του κατοχικού δανείου, επιστροφής των κλεμμένων αρχαιολογικών θησαυρών) και εκπροσώπησε την Επιτροπή στο Παγκόσμιο Διακοινοβουλευτικό Φόρουμ κατά της Γενοκτονίας, στο Ερεβάν Αρμενίας, από όπου εκδόθηκε Διακήρυξη με αναγνώριση της Γενοκτονίας των Ποντίων, των Ελλήνων της Μικράς Ασίας και των Ασσυρίων (Απρίλιος 2015).

### Λαϊκή Ενότητα
Μετά τη σύναψη δανειακής σύμβασης από την πρώτη κυβέρνηση Τσίπρα, η Ζωή Κωνσταντοπούλου αποχώρησε από τον ΣΥΡΙΖΑ και έθεσε υποψηφιότητα στις εκλογές του Σεπτεμβρίου 2015 με τη νεοσυσταθείσα Λαϊκή Ενότητα, η οποία έλαβε 2,9%, αποτυγχάνοντας να αποκτήσει κοινοβουλευτική εκπροσώπηση.

### Πλεύση Ελευθερίας

Τον Απρίλιο του 2016 ανακοίνωσε την ίδρυση νέου κόμματος με το όνομα Πλεύση Ελευθερίας. 

Η Πλεύση Ελευθερίας, στις ευρωεκλογές του 2019 έλαβε 90.927 ψήφους και *ποσοστό* 1,61%, φέρνοντας το κόμμα στην 8η θέση, ανάμεσα στα 40 κόμματα που συμμετείχαν. Στις επερχόμενες βουλευτικές εκλογές του ίδιου έτους έλαβε 1,47%.

Η Πλεύση Ελευθερίας, στις εκλογές του Μαΐου του 2023, έλαβε ποσοστό 2,89% (170.424 ψήφους), ερχόμενη στην 7η θέση, εκτός Bουλής. Ένα μήνα αργότερα, στις εκλογές του Ιουνίου, έλαβε ποσοστό 3,17% (165.210 ψήφους), ερχόμενη στην 8η θέση και τελευταία εντός Bουλής, εκλέγοντας 8 βουλευτές. Η Ζωή Κωνσταντοπούλου, ορκίστηκε εκ νέου βουλευτής για την εκλογική περιφέρεια Β1΄ Βορείου Τομέα Αθηνών, στις 3 Ιουλίου 2023.

Από τον Ιούλιο του 2023, η κοινοβουλευτική παρουσία της Ζωής Κωνσταντοπούλου χαρακτηρίζεται από έντονη αντιπολιτευτική δραστηριότητα και συνεχείς παρεμβάσεις σε ζητήματα θεσμικής λειτουργίας, δικαιωμάτων και λογοδοσίας της εκτελεστικής εξουσίας. Ως πρόεδρος της Πλεύσης Ελευθερίας, έχει τοποθετηθεί επανειλημμένα στην Ολομέλεια της Βουλής, καταγγέλλοντας φαινόμενα πολιτικού αποκλεισμού και θεσμικής υποβάθμισης, ενώ έχει καταθέσει σειρά ερωτήσεων για θέματα δικαιοσύνης και προστασίας πολιτών.

Κατά τη διάρκεια της περιόδου σημειώθηκαν επεισόδια έντονης πολιτικής αντιπαράθεσης. Στις 7 Μαρτίου 2025, η Κωνσταντοπούλου κατήγγειλε σεξιστική επίθεση από τον βουλευτή Δημήτρη Κυριαζίδη, γεγονός που προκάλεσε αντιδράσεις εντός και εκτός Βουλής. Ο Κυριαζίδης διαγράφηκε από την κοινοβουλευτική ομάδα της Νέας Δημοκρατίας, ενώ ο πρωθυπουργός      Κυριάκος Μητσοτάκης ζήτησε δημόσια συγγνώμη, τονίζοντας ότι τέτοιες συμπεριφορές δεν συνάδουν με την κοινοβουλευτική δεοντολογία. Η Κωνσταντοπούλου χαρακτήρισε το περιστατικό ενδεικτικό των εμποδίων που αντιμετωπίζουν οι γυναίκες στην πολιτική και δήλωσε ότι θα συνεχίσει με μεγαλύτερη αποφασιστικότητα την κοινοβουλευτική της δράση.

## Πολιτικές θέσεις
Η Κωνσταντοπούλου τάσσεται υπέρ της αποκήρυξης και διαγραφής του δημόσιου χρέους της Ελλάδας, καθώς το θεωρεί αποδεδειγμένα μη βιώσιμο. Θεωρεί, ακόμα, ότι η δημιουργία και διόγκωση του χρέους αυτού έγινε σε βάρος του δημόσιου και κοινωνικού συμφέροντος, ενώ χρησιμοποιείται ως εργαλείο υποταγής του λαού και της κοινωνίας. Ως πρόεδρος της Βουλής είχε παραδώσει στον Πρόεδρο της Δημοκρατίας το πόρισμα της Επιτροπής Αλήθειας Δημοσίου Χρέους, χαρακτηρίζοντας τον Προκόπη Παυλόπουλο συμπαραστάτη της προσπάθειας αναζήτησης της αλήθειας για το χρέος. Ακόμη, έχει ταχθεί κατά της Συμφωνίας των Πρεσπών θεωρώντας ότι «αποτελεί εκχώρηση της εθνικής κυριαρχίας».

## Κριτική
Κατά τη διάρκεια της θητείας της ως προέδρου της Βουλής των Ελλήνων δέχτηκε κριτική από κόμματα της αντιπολίτευσης, ιδίως από το Ποτάμι αλλά και από τον ΣΥΡΙΖΑ για αντικοινοβουλευτική και αυταρχική συμπεριφορά.

## Προσωπική ζωή
Στις 28 Σεπτεμβρίου 2014 παντρεύτηκε τον επί 10 χρόνια σύντροφό της, Απόστολο Μαντή, με τον οποίο χώρισε το 2022. Σήμερα σύντροφος της είναι ο ηθοποιός Διαμαντής Καραναστάσης.

Έχει δηλώσει αγνωστικίστρια. Κατά το παρελθόν, έχει επιλέξει να παντρευτεί με θρησκευτικό γάμο.

## Παραπομπές


## Εξωτερικοί σύνδεσμοι

Κατηγορία:Έλληνες δικηγόροι του 20ού αιώνα
Κατηγορία:Βουλευτές Α΄ Αθηνών
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Αγνωστικιστές
Κατηγορία:Πρόεδροι της Βουλής των Ελλήνων
Κατηγορία:Έλληνες αρχηγοί κομμάτων
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Έλληνες νομικοί
Κατηγορία:Έλληνες πολιτικοί του 21ου αιώνα
Κατηγορία:Βουλευτές εκλεγμένοι με την Πλεύση Ελευθερίας
Κατηγορία:Βουλευτές Β1΄ Βόρειου Τομέα Αθηνών